Diari Oficial de la Generalitat Valenciana


Sumari del DOGV 3639, del 03-12-1999 (1999/10290)

ACORD de 23 de novembre de 1999, del Govern Valencià, pel qual es declara d'interés comunitari l'ampliació d'una nau industrial hortofructícola, a la partida de la Barraca, al terme municipal de Piles, promoguda per Exportaciones Aranda, SL.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3639

Data del DOGV
:   03-12-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10407


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 23 de novembre de 1999, del Govern Valencià, pel qual es declara d'interés comunitari l'ampliació d'una nau industrial hortofructícola, a la partida de la Barraca, al terme municipal de Piles, promoguda per Exportaciones Aranda, SL. [1999/F10173]
  
El Govern Valencià, en la reunió del dia 23 de novembre de 1999, adoptà l'acord següent:
  
Antecedents de fet
  
1. El dia 27 de març de 1997 entrà en la Comissió Territorial d'Urbanisme de València la sol·licitud formulada pel senyor Salvador Aranda Bequio, en nom de la mercantil Exportaciones Aranda, SL, de la declaració d'interés comunitari d'una actuació integral consistent en l'ampliació d'una nau industrial hortofructícola a la partida de la Barraca, del terme municipal de Piles, pel procediment extraordinari de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable (en avant, LSNU).
  
En data 8 d'abril de 1997 es revisà la documentació de l'expedient i es va requerir documentació a l'interessat perquè la completara en els termes indicats en l'article 20 de la LSNU i se li donà audiència al mateix Ajuntament de Piles com a municipi afectat per l'actuació i als municipis de la zona (Palmera, l'Alqueria de la Comtessa, Oliva i Miramar).
  
Davant la no-presentació de documentació complementària, el 13 d'octubre de 1997 s'advertí de la caducitat de l'expedient, i en data 6 de novembre de 1997 es completà la documentació sol·licitada.
  
En data 8 d'abril de 1997 es sol·licitaren informes a la Diputació Provincial de València (Servei d'Explotació), Conselleria d'Obres Públiques, Urbanisme i Transports (en avant COPUT), Oficina del Pla de Carreteres, Confederació Hidrogràfica del Xúquer i Direcció General de Desenvolupament Sostenible.
  
Amb data 11 d'abril de 1997 es requeriren informes a la Sotsdirecció Territorial d'Agricultura, Direcció General de Transports (COPUT), Conselleria d'Economia i Hisenda i Sotsdirecció Territorial de Medi Ambient.
  
A la Direcció General de Desenvolupament Sostenible se li adjunta l'estudi d'impacte ambiental.
  
De tots aquests s'han rebut informes:
  
- Diputació Provincial, de 13 d'abril 1997, condicionat a la concreció dels terrenys a cedir per a l'execució de la rotonda.
  
- Oficina del Pla de Carreteres (COPUT), de 4 de juny de 1997, de caràcter favorable.
  
- Conselleria d'Ocupació, Indústria i Comerç de 5 de maig de 1997, de caràcter favorable.
  
- Direcció Territorial de la Conselleria de Medi Ambient, de data 2 de maig de 1999, en què informa que no afecta cap via pecuària del terme municipal.
  
- Confederació Hidrogràfica del Xúquer, de 24 de juny de 1997, que assenyala la falta de documentació per informar.
  
- Els ajuntaments de la zona (l'Alqueria de la Comtessa, 30 d'abril de 1997, i Miramar, 10 de juny de 1997) amb caràcter favorable.
  
- Ajuntament de Piles, de 5 de maig de 1997, de caràcter favorable, i que accepta la proposta de cessions i càrregues continguda en el document.
  
- Confederació Hidrogràfica del Xúquer, de 22 de febrer de 1999, pel qual s'autoritza l'Ajuntament de Piles a fer l'obra de desviament i canalització del barranc de Beneteixir, amb una sèrie de condicionants que en aquesta es contenen.
  
- Diputació de València, Servei d'Explotació, de 21 de juny de 1999, de caràcter desfavorable, ja que es requereix documentar en forma legalment adequada la cessió dels terrenys a la Diputació Provincial per a la realització de la rotonda entre les carreteres VP-1061 i VV-1064.
  
2. El dia 13 de gener de 1997 el conseller d'Obres Públiques, Urbanisme i Transports resolgué admetre a tràmit l'expedient de referència, i ordenar la submissió de l'expedient al tràmit d'informació pública pel termini de 20 dies simultàniament amb la convocatòria per a la presentació d'iniciatives alternatives a la desencadenant del procediment.
  
En aquest sentit es publicaren sengles anuncis, en el Diari Oficial de la Generalitat Valenciana de 24 de febrer de 1998 i en el diari Levante de data 30 de gener de 1998, i no es va presentar cap proposta ni al·legació.
  
3. La documentació presentada consta de memòria justificativa, ordenació urbanística de l'actuació integral, compromisos entre el promotor i l'ajuntament, estudi d'impacte ambiental, plans d'informació i plans d'ordenació.
  
4. El dia 18 de maig de 1999 la Direcció General de Desenvolupament Sostenible (Conselleria de Medi Ambient) emeté declaració d'impacte ambiental per la qual s'estima acceptable, sols als efectes ambientals, l'actuació sol·licitada, sempre que es complisquen els condicionants inclosos en aquesta.
  
5. La Comissió Informativa de la Comissió Territorial d'Urbanisme de València, en data 24 de juny de 1999, informà favorablement l'aprovació d'aquesta declaració d'interés comunitari pel procediment extraordinari, en sòl no urbanitzable, del terme municipal de Piles.
  
6. El conseller d'Obres Públiques, Urbanisme i Transports, en data 20 de juliol de 1999, va emetre informe favorable sobre aquesta declaració d'interés comunitari.
  
Fonaments de dret
  
1. Constitueix l'objecte de l'expedient l'ordenació i definició de l'ús i aprofitament urbanístic del projecte d'ampliació d'una nau industrial hortofructícola. La superfície de terrenys que necessita l'actuació és de 44.470 metres quadrats, i s'ha d'assenyalar que una part dels terrenys estan afectats per la canalització del barranc (2.700 metres quadrats) i una part per la cessió de terrenys a l'ajuntament (1.600 metres quadrats). De manera que els 40.100 metres quadrats restants es vinculen completament a l'activitat.
  
L'edificació projectada té un total de 11.035 metres quadrats, dels quals 4.650 pertanyen a l'edificació existent, situada en sòl classificat com a urbà industrial, i la resta és de la pretesa ampliació, situada en sòl amb classificació de no urbanitzable.
  
L'actuació l'interés comunitari de la qual es sol·licita, ateses les seues característiques, en tractar-se de l'ampliació d'una indústria hortofructícola existent i disposar d'una superfície necessària per al desenvolupament de l'actuació superior a 4 hectàrees, constitueix una actuació integral en si mateixa considerada que fa impossible la ubicació en sòl urbà, urbanitzable o apte per a urbanitzar previst en el planejament vigent dels municipis de la zona, i a més té en compte la no existència de sòl industrial suficient a Piles per a albergar la totalitat de la instal·lació. De manera que l'ordenació i l'aprofitament urbanístic s'ha de resoldre en els termes previstos en l'article 20 de la LSNU, per tractar-se d'una activitat industrial, consistent en l'ampliació d'una nau hortofructícola, que requereix una superfície ocupada superior als quaranta mil metres quadrats, per la qual cosa sols pot autoritzar-se la implantació en sòl no urbanitzable com una actuació integral a través del procediment extraordinari de declaració d'interés comunitari.
  
2. Quant al procediment, s'han observat en aquest cas les prescripcions legals que exigeix l'esmentada LSNU. Així mateix, la documentació de l'expedient està completa en els termes requerits en l'article 20. 2, segon paràgraf, de la referida LSNU i la vigent legislació d'impacte ambiental.
  
3. L'actuació integral projectada, per les seues pròpies dimensions, constitueix un element influent en l'estructura territorial.
  
Es proposa un emplaçament en sòl no urbanitzable a l'oest del nucli urbà de la població, limítrofa amb una zona industrial de 7.750 m2, que actualment es troba consolidada per la nau que es pretén ampliar.
  
Igualment es preveu el desviament de l'actual traçat del barranc de Beneteixir, que travessa la zona, i que disposa de l'autorització de la Confederació Hidrogràfica del Xúquer.
  
L'actuació es troba delimitada per l'est per la carretera Natzaret-Oliva i pel sud per la carretera de Palmera a Piles.
  
En aquest sentit es cedirà el terreny necessari a la Diputació de València perquè procedisca a l'execució d'una rotonda prevista en la intersecció entre les seues dues carreteres, la VP-1061 i la VV-1064. D'aquesta cessió no hi ha constància en document formal, fet pel qual el Servei d'Explotació de la Diputació Provincial de València emet informe desfavorable fins que quede acreditada aquesta cessió legal dels esmentats terrenys.
  
Pel que fa als serveis, en tractar-se de l'ampliació d'una indústria existent en sòl urbà, els serveis i infraestructures necessaris per a l'actuació es troben resolts en l'actualitat per mitjà dels mateixos que donen servei a la indústria existent, i n'hi ha prou amb l'ampliació de les xarxes interiors a les parcel·les per donar servei a la part de la indústria objecte de l'ampliació. Per tant, l'activitat es planteja com una actuació integral que resol en si mateixa l'acoblament territorial de forma que garanteix la solució dels serveis sense que, d'una altra banda, s'ocasionen sobrecàrregues en el funcionament normal de les xarxes de serveis generals.
  
4. Quant al règim de cessions i deures, tal com estableix la LSNU, el promotor de l'actuació ha assumit els mateixos deures i càrregues que el promotor d'un programa d'actuació urbanística; en el present cas es planteja acollir-se en part a les possibilitats de substitució que permet la mateixa LSNU en els termes que a continuació es refereixen:
  
a) En concepte de cessió de dotacions:
  
Es calcula la cessió obligatòria d'un 10% de la superfície de l'actuació per a zona verda (4.177 metres quadrats) i un 4% per a unes altres dotacions (1.670 metres quadrats).
  
La zona verda es transforma en una compensació econòmica de 9.147.630 pessetes, a raó de 2.190 pessetes el metre quadrat, que es destinaran a la canalització del barranc.
  
La part de les altres dotacions es concreta en la cessió d'una parcel·la de 1.670 metres quadrats al costat del cementeri per a destinar-la a aparcament del qual actualment pateix la zona.
  
b) En concepte de cessió d'aprofitament:
  
Es calcula un aprofitament del 10% per a l'ajuntament, el que significa 1.103 metres quadrats construïts, que d'acord amb les ordenances reguladores implica una parcel·la de 4.175 metres quadrats.
  
S'estableix una compensació econòmica sobre això que, amb la mateixa valoració de sòl que la definida anteriorment, es concreta en 9.143.250 pessetes. D'aquestes, 7.138.770 pessetes aniran destinades a la canalització del barranc i 2.004.480 pessetes es pagaran en metàl·lic a l'ajuntament.
  
A banda d'aquestes cessions exigides legalment, existeix un compromís per a cedir a la Diputació Provincial els terrenys necessaris per a la rotonda d'enllaç entre les dues carreteres que delimiten l'àmbit de l'actuació i que millorarà l'accés a Piles, i s'assenyala per part de la Diputació la necessitat que es documente la cessió en la forma legalment adequada.
  
5. A l'hora de definir l'adequació de l'actuació a l'ordenació territorial i urbanística, s'han de tenir en compte els informes sectorials favorables de les administracions que es veuen afectades per l'actuació i principalment pels òrgans mediambientals per mitjà de declaració d'impacte ambiental (Direcció General de Desenvolupament Sostenible de la Conselleria de Medi Ambient) i la Confederació Hidrogràfica del Xúquer.
  
No obstant això, s'haurà de tenir en compte l'informe del Servei d'Explotació de la Diputació Provincial de València, que l'emet amb caràcter desfavorable fins que es documente formalment la cessió de terrenys a aquesta per a la construcció de la rotonda.
  
6. El Govern Valencià és l'òrgan competent per a l'aprovació de l'ordenació i definició de l'ús i aprofitament urbanístic d'aquesta actuació integral, en virtut del que preceptua l'apartat segon de l'article 20 de la LSNU.
  
De conformitat amb el que estableixen els preceptes legals esmentats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià
  
ACORDA
  
Primer
  
Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Exportaciones Aranda, SL, d'una actuació integral consistent en l'ampliació d'instal·lació d'una central hortofructícola a la partida de la Barraca, en sòl classificat com a no urbanitzable, del terme municipal de Piles, com a actuació integral d'interés comunitari a desenvolupar en els termes de l'article 20 de la LSNU.
  
Aquesta ordenació i declaració d'interés comunitari, com també l'adjudicació a que es fa referència en el següent apartat segon, es subjectaran a les condicions especials establides en aquest acord.
  
L'aprovació de l'actuació integral portarà implícita, a l'efecte de l'expropiació, la declaració d'interés social i de la necessitat d'ocupació dels terrenys que, conforme al projecte aprovat, siguen necessaris per a l'execució d'aquella i per a l'enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'aquesta, la condició de beneficiari de l'expropiació, i corre al seu càrrec l'abonament dels preus justos a satisfer, amb independència de les obligacions assumides en el procediment d'aprovació d'aquesta iniciativa.
  
Segon
  
Adjudicar aquesta actuació integral en favor de l'entitat Exportaciones Aranda, SL, a qui se li atorga la legitimació necessària, a l'efecte de l'article 20 de la LSNU, per promoure l'ampliació de l'esmentada central hortofructícola.
  
Tercer
  
Condicionar i vincular aquesta adjudicació i legitimació al fet que el promotor designat complisca i satisfaça, en la totalitat, totes les obligacions i càrregues de naturalesa urbanística, i especialment la cessió dels terrenys necessaris a la Diputació de València perquè procedisca a l'execució d'una rotonda prevista en la intersecció entre les seues dues carreteres, la VP-1061 i la VV-1064, com també els compromisos que ha assumit al llarg de la tramitació d'aquest procediment, que quedaran afectats, en favor de l'ajuntament, per a sufragar actuacions urbanístiques públiques. L'incompliment o no satisfacció d'aquestes obligacions determinarà la caducitat d'aquesta adjudicació i, si escau, de la mateixa declaració d'interés comunitari que té per objecte.
  
Quart
  
El promotor haurà de garantir davant l'Ajuntament de Piles la correcta i puntual execució de la implantació en què consisteix aquesta actuació integral. Aquesta garantia financera i personal de promoció haurà de prestar-se per mitjà d'aval, fiança o depòsit de valors, abans de l'inici de les obres.
  
Cinqué
  
Qualsevol canvi que es produïsca en la titularitat de la promoció de l'actuació integral necessitarà de la prèvia autorització del Govern Valencià.
  
Sisé
  
L'acord d'adjudicació expressat en el precedent apartat segon, sense perjudici del que disposa l'apartat tercer, caducarà si en el termini d'un any, comptador des de la publicació en el Diari Oficial de la Generalitat Valenciana, l'interessat no ha sol·licitat, en condicions d'obtenir-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports, a qui aquest acord confereix les facultats necessàries amb aquesta finalitat, amb l'expedient previ instruït amb l'audiència de l'interessat i de l'Ajuntament de Piles. Aquesta declaració, si es produïra, determinaria la suspensió temporal de la declaració d'interés comunitari d'aquesta actuació integral, fins que el Govern Valencià resolga una nova adjudicació d'aquesta o la suspensió definitiva.
  
A més a més de l'esmentada llicència municipal d'obres, l'adjudicatari haurà d'obtenir els permisos, llicències i autoritzacions que siguen necessaris per a l'exercici lícit de l'activitat.
  
Seté
  
El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, respectarà les condicions fixades per les diferents administracions que han participat en el procediment i, en especial, en la declaració d'impacte ambiental de 18 de maig de 1999. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la referida central hortofructícola.
  
Contra aquest acord, que posa fi a la via administrativa, es podrà interposar recurs potestatiu de reposició davant el Govern Valencià en el termini d'un mes, comptador des de l'endemà de la notificació d'aquest, d'acord amb el que estableixen els articles 116.1 i 117.1 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació d'aquest, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici que puga interposar qualsevol altre recurs que estime oportú.
  
València, 23 de novembre de 1999
  
El conseller secretari del Govern Valencià, en funcions,
  
JOSÉ LUIS OLIVAS MARTÍNEZ